जुगल हिमाल चढ्न नेपाल आइपुगे कोरियाली नागरिक
नेपाल–कोरियाली द्विपक्षीय सम्बन्ध स्थापनाको ५० औं वार्षिकोत्सवका अवसरमा नेपाल सरकारले गत वर्षमात्रै आरोहणका लागि खुला गरेका जुगल हिमाल आरोहण गर्न १० जना कोरियाली शुक्रबार नेपाल आइपुगेका छन् ।
काठमाडौँ — नेपाल–कोरियाली द्विपक्षीय सम्बन्ध स्थापनाको ५० औं वार्षिकोत्सवका अवसरमा नेपाल सरकारले गत वर्षमात्रै आरोहणका लागि खुला गरेका जुगल हिमाल आरोहण गर्न १० जना कोरियाली शुक्रबार नेपाल आइपुगेका छन् ।प्रधानमन्त्री पुष्पकमल दाहालले शनिबार बिहान बालुवाटारमा आरोहण टोलीलाई नेपाली झन्डा हस्तान्तरण गर्ने कार्यक्रम छ । प्रधानमन्त्रीबाट झन्डासहित शुभकामना लिई टोली सिन्धुपाल्चोक जिल्लाको जुगल गाउँपालिका प्रस्थान गर्ने छ ।नेपाल पर्वतारोहण संघ (एनएमए) नेपाल पर्यटन बोर्ड र सिन्धुपोल्चोकस्थित जुगल गाउँपालिकाले शुक्रबार आयोजना गरेको संयुक्त पत्रकार सम्मेलनमा नेपाल कोरियामैत्री अभियानको तयारी पूरा भएको बताइयो ।संघका प्रथम उपाध्यक्ष ठाकुरराज पाण्डेका अनुसार, १० जना कोरियाली पर्वतारोहीको नेतृत्वमा प्रख्यात आरोही उम होङ गिलसहित तीन नेपाली आरोही छन् । त्यस्तै यो अभियानमा विश्व कीर्तिमान राख्ने नेपाली महिला पर्वतारोही तथा एनएमएका दोस्रो उपाध्यक्ष दावा याङ्जुम शेर्पासहितको टोली आइतबार जुगल १ र जुगल २ को साहसिक यात्रामा जाने छन् ।नेपाल सरकारले कुमारी हिमाल भनिएका जुगल–प्रथम (६५ सय ९१ मिटर) र जुगल–द्वितीय (६५ सय १८ मिटर) उचाईका हिमाललाई गत वर्षबाट आरोहणका लागि खुला गरेको थियो ।नेपालको हिमाली पर्यटनको संरक्षण र प्रवर्द्धनमा समर्पित देशको एकमात्र अल्पाइन संघ (एनएमए)ले यस अभियानले नेपालको हिमाली पर्यटनको थप विकासका लागि मार्ग प्रशस्त गर्ने विश्वास लिएको छ ।‘दक्षिण कोरिया पर्वतारोहणका लागि उत्कृष्ट बजार भएकोले सो हिमाल यात्रा कोरियामा पनि टेलिभिजनमा प्रशारण गरिँदै छ,’ वरिष्ठ उपाध्यक्ष पाण्डेले भने, ‘यसले नेपाललाई थप किरायाली पर्यटकहरू आकर्षित गर्न पक्कै मद्दत गर्नेछ । टोलीले मध्य वैशाखमा आरोहण सकेर फर्किने जनाएको छ । सरकारले यस अभियानका १० सदस्यको हिमाल आरोहणमा लाग्ने सलामी दस्तुर मिनाहा गरेको छ ।